Kolmandaks muutub pakkujatele ja taotlejatele selgemaks ja läbipaistvamaks, milliseid eritingimuste täitmist neilt nõutakse. Vastavalt muutunud RHS § 41 lg-le 3 kohustub hankija nimetama hanketeates, milliste erinõuete, registreeringute või tegevuslubade olemasolu ja esitamine on pakkuja või taotleja kvalifitseerimiseks nõutavad. Kui pakkujal või taotlejal puudub vastav tegevusluba või registreering või ta ei kuulu vastavasse organisatsiooni tema asukohariigi õigusaktide kohaselt, jätab hankija pakkuja või taotleja kvalifitseerimata. Siiski ei tähenda hankija poolt eriseadustest tulenevate erinõuete nimetamine seda, et pakkuja või taotleja võivad ise erinõuetele vastavuse olemasolu kontrollimisesse kergemalt suhtuda. Juhul kui hankija on jätnud hanketeates mõne erinõude nimetamata, võib see kaasa tuua hankemenetluse jätkamise võimatuse ja seega hankemenetluse kehtetuks tunnistamise. Vastavalt RHS § 29 lg 3 p-le 3 on hankemenetluse lõppemise aluseks hankemenetluse kehtetuks tunnistamine.